Dauðsföll í Bretlandi af völdum Covid nítján eru nú fleiri þar miðað við höfðatölu en nokkurs staðar annars staðar í heiminum. Vísbendingar eru um að breska afbrigði veirunnar sé banvænna. Afbrigðið er farið að breiðast út í Noregi og hefur verið gripið til harðari aðgerða í Ósló og nágrenni af þeim sökum.
Yfir 1.800 manns hafa dáið úr COVID-19 á degi hverjum í Bretlandi síðustu vikuna og eru dauðsföll nú orðin rúmlega 96.000 á Bretlandi, fleiri en nokkurs staðar annars staðar miðað við höfðatölu. Boris Johnson forsætisráðherra Bretlands ræddi breska afbrigðið á blaðamannafundi í gær.
Hópur vísindamanna hefur komist að þeirri niðurstöðu að það sé raunverulegur möguleiki á því að nýja afbrigðið sé banvænna en hið fyrra, en það sé þó alls ekki víst að svo sé. Sir Patrick Vallance, helsti vísindaráðgjafi bresku stjórnarinnar, leggur áherslu á að þessi kenning hvíli á afar takmörkuðum gögnum og því óvarlegt að draga of miklar ályktanir af þeim.
Breska afbrigðið hefur greinst í yfir fimmtíu löndum. Noregur er þar á meðal og hefur nú komið í ljós að afbrigðið hefur breiðst út í sveitarfélaginu Nordre Follo, sem er skammt sunnan Ósló. Hætta er talin á að það hafi breiðst út fyrir sveitarfélagið. Tilkynnt var í morgun um verulega hertar aðgerðir í þessum tveimur sveitarfélögum, og tíu öðrum í nágrenninu, sem tóku gildi klukkan ellefu í morgun að íslenskum tíma. Fólk á að halda sig heima nema brýna nauðsyn beri til og vinna heima ef það getur. Veitingastöðum, líkamsræktarstöðvum, sundstöðum, bókasöfnum, skemmtigörðum og kvikmyndahúsum verður lokað. Öllum verslunum nema matvöruverslunum, bensínstöðvum og lyfjaverslunum verður einnig lokað, þar á meðal áfengisverslunum. Þetta varð til þess að víða mynduðust raðir við þær verslanir. Erna Solberg forsætisráðherra Noregs bað fólk sérstaklega um að fara ekki í sumarbústaðina sína þessa daga. Þetta eru hörðustu aðgerðir sem gripið hefur verið til síðan tólfta mars og þær gilda út þennan mánuð.
Norðmenn hafa gripið til hertra sóttvarnaraðgerða í Ósló og nágrenni þar sem breska afbrigði veirunnar er farið að breiðast út þar. Kenningar eru uppi um að afbrigðið sé banvænna en fyrri afbrigði.